Hyvinvointialueen henkilöstöpulaan esitetään uusia ratkaisuja erityisesti lomakauden toimintojen turvaamiseksi

Etelä-Karjalan hyvinvointialueella ennakoidaan lomakaudelle suuria ongelmia henkilöstön saatavuudessa.

Hyvinvointialuejohtaja esittää aluehallitukselle ensi viikon kokouksessa päätettäväksi, että hyvinvointialue aloittaa kokeilujakson toimenpiteistä, joilla pyritään helpottamaan hyvinvointialueen henkilöstön saatavuusongelmaa. Asiaa käsitellään ennen aluehallituksen kokousta myös hyvinvointialueen henkilöstön edustajien kanssa yhteistyöryhmän kokouksessa.

Esityksenä on ottaa käyttöön tuhannen euron rekrytointipalkkio tilanteissa, joissa henkilö tulee hyvinvointialueelle töihin jonkun hyvinvointialueen työntekijän tai viranhaltijan erillisestä suosituksesta. Palkkio maksetaan sekä rekrytoidulle työntekijälle että työntekijälle, jonka suosittelun perusteella työntekijä hakeutuu tehtävään. Palkkio maksettaisiin puolen vuoden työssäolon jälkeen.

Lisäksi käynnistyvää lomakautta koskevana esityksenä on, että henkilöstölle voitaisiin maksaa 400 euron kertapalkkio kesälomakaudella 1.5.–30.9.2023 työnantajan pyyntöön perustuvista lomien siirroista. Lisäksi esitetään vastaavan suuruisen rahakannusteen maksamista sisäisestä siirtymisestä vähintään 14 vuorokaudeksi työnantajan pyynnön perusteella yksiköstä toiseen.

Kokeilu rekrytointipalkkiosta olisi voimassa kuluvan vuoden loppuun asti ja sen jatkosta päätettäisiin myöhemmässä vaiheessa kokeilujakson aikana saatujen kokemusten perusteella.

Lisätietoja antaa:
Hyvinvointialuejohtaja Sally Leskinen
p. 040 638 6436